ועדת הכנסת, כנסת 19, פרוטוקול מספר 0, 2013-02-13 09:15

זאב אלקין: חברים, בוקר טוב, אנחנו פותחים את הישיבה.

זאב אלקין: אנחנו ניגשים לנושא שלשמו התכנסנו, דבר דחוף שהוועדה המסדרת צריכה לטפל בו – קביעת שתי ועדות זמניות של הכנסת:

זאב אלקין: ועדה זמנית לענייני חוץ וביטחון וועדה זמנית לענייני כספים, וגם כמובן המלצה שלנו כוועדה מסדרת למינוי שני יושבי-ראש זמניים לשתי הוועדות הזמניות האלה.

זאב אלקין: כך למעשה אנחנו ניתן לכנסת כלים ראשוניים לתפקד, לפחות בסוגיות המרכזיות הדחופות שלא מחכות להקמה של כלל ועדות הכנסת, כשבזה נטפל בהמשך, וזה עיקר תפקידנו כאן.

זאב אלקין: ההצעה שאני רוצה להביא בפני הוועדה המסדרת, לאחר ששוחחתי עם רוב נציגי הסיעות – לא הספקתי לדבר עם כולם אבל אני חושב שעם הרוב כן הספקתי לדבר ולנסות להגיע לתיאומים – ההצעה הזאת בנויה על עיקרון מאוד מאוד פשוט, והוא עיקרון של המשכיות ורציפות.

זאב אלקין: קודם כול, לגבי השיטה.

זאב אלקין: באמצעות ארבל – אני מודה לה מאוד – עשינו תחקיר קצר אחורה של כמה כנסות לפחות, איך נהגה הכנסת כל פעם כשזאת המשימה שהיתה בפניה, ופחות או יותר היתה אותה שיטה אחידה ונהגנו גם כאן בהצעה שתיכף נביא בדיוק באותה שיטה.

זאב אלקין: אני חושב שזה נכון יותר כשהכנסת ממשיכה פחות או יותר באותה הדרך ולא ממציאה את הגלגל כל פעם מחדש.

זאב אלקין: גם לגבי ההמלצות בנושא ראשי הוועדות הזמניות, ההמלצה שלי תהיה לנקוט בעיקרון הרציפות.

זאב אלקין: אנחנו עדיין לא יודעים מה יהיה ואיך יהיה – והמשא-ומתן הקואליציוני הוא בראשיתו – לכן בעניין של ועדת החוץ והביטחון ובעניין של ועדת הכספים, ניסיתי לשקול שיהיו כמה שפחות שינויים.

זאב אלקין: לגבי ועדת הכספים לא ברור בכלל איזו סיעה תחזיק בראשות הוועדה הזאת, לכן הצעתי לחברי הוועדה המסדרת שזה יהיה חבר הכנסת גפני – על סמך עיקרון הרציפות – וכשתוכרע הסוגיה המרכזית בידי מי תהיה הוועדה הקבועה, כמובן אנחנו נשנה בהתאם.

זאב אלקין: לגבי ועדת החוץ והביטחון הדרך הזאת היתה חסומה בפני כי היושב-ראש היוצא איננו מכהן בכנסת הנוכחית.

זאב אלקין: מצד שני, מהתמונה הפוליטית המסתמנת נראה שכן די ברור מי יכהן בראשות הוועדה לאחר הקמת הממשלה והקמת הוועדות הקבועות, ולכן המלצתי היא להתחשב בעובדה הפוליטית הברורה הזאת והמלצתי למנות את חבר הכנסת אביגדור ליברמן ליושב-ראש ועדת החוץ והביטחון.

אחמד טיבי: יום שחור לדמוקרטיה.

אחמד טיבי: מי שמואשם בהפרת אמונים, לא יכול להיות שר, יכול להיות יושב-ראש ועדת החוץ והביטחון?

דוד רותם: אם אתה מדבר - - -

אחמד טיבי: אני רק שאלתי שאלה.

זאב אלקין: חבר הכנסת טיבי וחבר הכנסת רותם.

זאב אלקין: אני מבין שכולנו מתגעגעים לימים שיכולתי להשתמש בכלי הזה שמונח לידי, ואתם זוכרים שצריך לבקש רשות דיבור, קריאות ביניים - - -

אחמד טיבי: גם בוועדה המסדרת?

זאב אלקין: בוודאי, זה כמו ועדת הכנסת.

רוברט אילטוב: לא, אחמד טיבי לא צריך.

זאב אלקין: עכשיו היא כמו ועדת הכנסת, לכל דבר ועניין.

מוחמד ברכה: יש לי הצעה לסדר בכל זאת.

זאב אלקין: רק אסיים.

זאב אלקין: אני רק אזכיר לחבר הכנסת טיבי שסך הכול, גם כאן, אני חושב שהכנסת חייבת לנהוג בדרך שהיא נהגה.

זאב אלקין: מה שציינת הוא לא סוד.

זאב אלקין: שמורה לחבר הכנסת ליברמן הזכות להוכיח ולהיאבק על חפותו, ואני מזכיר לכולנו שבשתי כנסות ברצף, לפני הכנסת הזאת, חבר הכנסת צחי הנגבי בדיוק במצב כזה עמד בראש ועדת החוץ והביטחון, והכנסת כיבדה את זה.

זאב אלקין: הוועדה המסדרת מינתה אותו, נדמה לי פעמיים, לתפקיד הזה.

אחמד טיבי: תקנה חדשה בכנסת – לא יכול להיות יושב-ראש ועדת חוץ וביטחון אלא מי שהואשם בהפרת אמונים או באשמה אחרת.

אחמד טיבי: סעיף 7.3ג(א).

זאב אלקין: הבנתי.

זאב אלקין: חבר הכנסת טיבי, אני מבין את הרצון שלך לחסום.

אחמד טיבי: האיש השתלח בנו על הבוקר, לא מבין מה זה ערכי דמוקרטיה.

אחמד טיבי: יש כאלה שמנצלים את החסינות שלהם - -

זאב אלקין: חבר הכנסת טיבי, אתה מתבלבל קצת.

אחמד טיבי: - - להפרת אמונים, ויש כאלה - -

זאב אלקין: חבר הכנסת טיבי, אני קורא לך לסדר פעם ראשונה.

אחמד טיבי: - - שמנצלים אותה לערכי דמוקרטיה.

זאב אלקין: חבר הכנסת טיבי, אני קורא לך לסדר פעם שנייה.

זאב אלקין: אל תאלץ אותי להגיע לפעם שלישית.

זאב אלקין: אם אתה רוצה לדבר – תירשם, תקבל זכות דיבור.

אחמד טיבי: אוקיי.

זאב אלקין: כמה מלים לגבי השיטה, אחר כך אתן לך הצעה לסדר.

מוחמד ברכה: אבל יכול להיות שההצעה לסדר צריכה להיות משולבת במה שאתה אומר.

זאב אלקין: אז אני אסיים, תציע, ובסוף הרוב יכריע.

זאב אלקין: השיטה שנהגה בכנסות הקודמות היתה שיטה כדלהלן.

זאב אלקין: הוועדה המסדרת קודם כול קבעה כלל בכנסות הקודמות – בגלל שמדובר כרגע בהקמה רק של שתי ועדות ולא מכלול הוועדות, ולכן היכולת למתן ביטוי לכל המפלגות, לכל הסיעות ולכל חברי הכנסת היא באופן טבעי מאוד מאוד מוגבלת כי מדובר על שתי ועדות שכל אחת מהן, אני מזכיר, בחוק לא יותר מ-17 חברי כנסת.

זאב אלקין: לגבי ההרכב הקבוע היו תקופות שבהן שינו את זה והגדילו, כחקיקה מיוחדת.

זאב אלקין: אני בכנסת הקודמת, כיושב-ראש הוועדה המסדרת וכיושב-ראש ועדת הכנסת, בראשית דרכה של הכנסת, התנגדתי, אני לא חושב שזה הכי מוצלח לתקן כל פעם אד הוק, ולכן זה נשאר 17 חברים כפי שמופיע בחוק הקבוע, ובוודאי לגבי ועדות זמניות אין מקום לתקן, ולכן אנחנו מוגבלים במספרים של 17 בסך הכול.

זאב אלקין: לאור העובדה הזאת, הכנסות הקודמות קבעו רף כניסה לוועדות הזמניות – תמיד, סיעות מחמישה חברי כנסת ומעלה הן אלה שקיבלו ייצוג בוועדות הזמניות, אלא אם כן אחת מהסיעות הגדולות יותר נתנה לסיעות הקטנות אפשרות לכהן בוועדות הזמניות על חשבונה ועל מקומה.

זאב אלקין: אני חושב שזה הסדר הוגן, ראוי ונכון, וכבר אמרתי, הפך למעין מסורת, ולכן אני מציע גם לנו ללכת בעקבות ההסדר הזה.

זאב אלקין: אין בו – ואני מדגיש, זה חשוב – ללמד לגבי ההסדר של הוועדות הקבועות.

זאב אלקין: גם בקדנציה הקודמת הוועדה המסדרת קבעה אותו רף – חמישה חברי כנסת – כרף כניסה לוועדות הזמניות, אבל כשהגענו לסדר את הוועדות הקבועות, עם כל האופציות של 12 ועדות והיכולת לשחק שם, אני באופן אישי פעלתי כדי שגם סיעות של פחות מחמישה חברי כנסת יהיו מיוצגות שם, והן אכן היו – לא כולן, לא הספקתי לספק את כולן.

מוחמד ברכה: זאת אומרת, אם רע"ם-תע"ל היו מקבלים את החמישי באמת, הייתם עושים את זה שש.

אחמד טיבי: שש.

זאב אלקין: לא.

זאב אלקין: יש מסורת של חמש.

זאב אלקין: למה הייתי עושה את זה שש?

אחמד טיבי: המסורת של ארבע - - -

מוחמד ברכה: לפי המסורת יש ארבע אבל עכשיו אם היו מקבלים את החמש הייתם קובעים שש.

זאב אלקין: בכנסת החמש-עשרה בכלל לא הקימו ועדות זמניות אבל החל מהכנסת השש-עשרה המסורת היא חמש, כל פעם זה היה חמש.

זאב אלקין: זה לא השתנה, ולכן אין סיבה לשנות את זה גם הפעם.

זאב אלקין: ושוב אני מדגיש ואומר, שכשנגיע לסידור של הוועדות הקבועות אני חושב שיש דרך לתת לזה פתרון, ומצאנו דרך לתת לזה פתרון – אולי לא במאה אחוזים אבל כן במידה רבה – הרבה מאוד סיעות של פחות מחמישה היו מיוצגות בוועדה הזאת, אם על חשבון סיעות אחרות ואם באופן מלא כנציגות בוועדה.

זאב אלקין: נדמה לי שחבר הכנסת טיבי למשל, שנוכח כאן, היה חבר מאוד פעיל בוועדת הכספים בקדנציה הקודמת.

מוחמד ברכה: לא, גם בוועדה הזמנית, אני הייתי חבר ועדת הכספים בקדנציה לפני הקודמת.

זאב אלקין: תיכף תוכל לטעון את זה.

מוחמד ברכה: לא, לא.

מוחמד ברכה: טענתי.

זאב אלקין: כבר טענת עכשיו.

מוחמד ברכה: לא צריך לטעון עוד פעם.

זאב אלקין: אני אגיב גם על ההערה של חבר הכנסת ברכה.

מוחמד ברכה: זאת לא ההצעה שלי לסדר.

זאב אלקין: תיכף תקבל, אבל אני אעיר גם על זה.

זאב אלקין: העיר חבר הכנסת ברכה, ובצדק, ומן ההגינות אני חייב לעדכן את חברי הוועדה המסדרת, שקיימת כאן סוגיה מעניינת.

זאב אלקין: זאת לא מחלוקת חמש או לא חמש – תמיד היה חמש – אבל קיימת פה סוגיה שנקראת "בלוק טכני".

זאב אלקין: מספר פעמים, טענו סיעות שונות בפני הוועדה המסדרת שאומנם, הן פחות מהרף המוצע, אבל הם מבקשים להכיר בהם כ"בלוק טכני" לצורך העניין הזה ולתת להם ייצוג כאילו הם סיעה אחת.

זאב אלקין: הנושא הזה עלה פעם ראשונה כשישב בכיסא הזה חבר הכנסת פינס מסיעת העבודה.

זאב אלקין: מי שביקש בפעם הראשונה את הבלוק הטכני היו סיעות האיחוד הלאומי וישראל ביתנו – נדמה לי, אחרי בחירות 99'- הוועדה המסדרת דנה בעניין הזה והחליטה לסרב לבקשה כי סך הכול גודל הסיעות הוא עניין מאוד מאוד חשוב בכנסת, הרבה מאוד דברים נקבעים כתוצאה מן הסוגיה הזאת, אפילו זכויות לראשות ועדות גדולות בכנסת, וכולי.

זאב אלקין: ולכן, אם כל פעם כשזה נוח, סיעות קטנות יחליטו שהן מציגות את עצמן כאילו סיעה אחת באיזשהו בלוק טכני אבל בלי לאחד באופן רשמי את מערך הסיעות, זה יפתח פה פתח להמון שינויים והרבה בלגן בבית, כל פעם מקרה לגופו, ולכן אני חושב שצדקו חבר הכנסת פינס ורוב מוחלט של חברי הוועדה המסדרת דאז שדחו את הבקשה.

זאב אלקין: פעם שנייה הבקשה הזאת עלתה ב-2003 כשחבר הכנסת גדעון סער עמד בראש הוועדה המסדרת, וסיעות, מה שקרוי, המפלגות הערביות – לא בטוח שזה שם נכון אבל ככה קראו להן גם בפרוטוקול אז אני מרשה לעצמי להשתמש בכינוי הזה – ביקשו בלוק טכני.

זאב אלקין: היה על כך דיון, היה ברור שרוב מוחלט של חברי הוועדה, כולל יושב-ראש הוועדה, מתנגדים לזה מהטעמים שכבר הזכרתי, ולכן ב-2003 בחרו הסיעות הערביות אפילו לא להביא את זה לידי הצבעה כי התוצאות שלה היו ברורות והנושא הזה ירד, ובלוק טכני לא הוכר.

זאב אלקין: לאחר מכן, ב-2006, כשחבר הכנסת חיים רמון ישב על הכיסא הזה – ולזה כיוון חבר הכנסת ברכה – הוא החליט לסטות מהתקדימים הקודמים ולהכיר בבלוק טכני, שכנע את רוב חברי הוועדה המסדרת, ואז אכן בלוק טכני הוכר והיתה נציגות.

זאב אלקין: ב-2009, כשישב על הכיסא הזה – עוד לא אני; אני לא התחלתי מראשיתה של הוועדה המסדרת – אלא חבר הכנסת גדעון סער, הסוגיה שוב הועלתה על-ידי המפלגות הערביות, שוב היה כאן דיון, כולל כל התקדימים והשלכות מאוד מרחיקות לכת אם אנחנו נתחיל להכיר בבלוק טכני לכל מיני דברים, וכתוצאה מכך התבצעה הצבעה, אני זוכר שהיה רוב מוחץ נגד שניים.

זאב אלקין: שניים הצביעו בעד להכיר בבלוק טכני, כל שאר חברי הוועדה המסדרת הצביעו נגד, וחזרו למסורת הקבועה, ובלוק טכני לא הוכר.

זאב אלקין: היה גם ניסיון לרוויזיה, גם זה לא עזר, המספרים נשארו אותו דבר – נדמה לי שחבר הכנסת טיבי הוא זה שיזם את הרוויזיה.

זאב אלקין: זאת ההיסטוריה בסוגיה הזאת של בלוק טכני.

זאב אלקין: לדעתי, וכמובן החברים יכריעו, אמליץ לוועדה המסדרת להמשיך במסורת של רוב הכנסות שלפנינו ולא להכיר בבלוק טכני לצורך העניין הזה כי התקדים הזה יכול להיות מאוד מאוד מרחיק לכת להרבה דברים כאן בכנסת ואני חושב שזה לא נכון.

זאב אלקין: אם סיעות רוצות להתאחד, הן מוזמנות להתאחד באופן רשמי דרך ועדת הכנסת, ואז כמובן יראו בהן סיעה אחת.

זאב אלקין: עד כאן דברי.

זאב אלקין: בבקשה, חבר הכנסת ברכה, רצית להציע הצעה לסדר.

מוחמד ברכה: אני מציע לחרוג מהנוהל בעניין של רק שתי ועדות – רק ועדת החוץ והביטחון וועדת הכספים.

מוחמד ברכה: יגיד מי שיגיד – כל ועדה אחרת, יש לה דחיפות – לוועדת הפנים יש משימות, לוועדת העבודה והרווחה, לוועדת החינוך, וכולי.

מוחמד ברכה: אני בכל זאת מציע שתהיה ועדת חינוך זמנית.

מוחמד ברכה: יש דברים שעומדים על הפרק של מערכת החינוך, גם בהקשר הכללי וגם בהקשר של המוכנות לבחינות בגרות וכל מיני בעיות שאי-אפשר לדחות אותן.

מוחמד ברכה: כאמור, אפשר לומר כל מיני דברים על ועדות אחרות, אבל לדעתי יש מסר בעניין הזה ויש דחיפות עניינית.

מוחמד ברכה: המסר הוא שהכנסת מביטה בעין חיובית גם לגבי עניינים חברתיים, ואני חושב שנושא החינוך הוא נושא מרכזי שהוא לא פחוּת מעניינים של ביטחון ומעניינים של כספים, והדחיפות העניינית היא שיש דברים שעומדים על הפרק עכשיו במערכת החינוך.

מוחמד ברכה: אני חבר ותיק בוועדה הזאת, אני חושב שהיא לא יכולה להיות מושבתת לתקופה כל כך ארוכה.

מוחמד ברכה: יש נושא של אלימות במערכת החינוך, יש נושא למשל – אני לא יודע עד כמה חברי הכנסת ערים לו – של תרגום ספרי האזרחות לערבית.

מוחמד ברכה: תלמידים ערבים אמורים לגשת לבחינת הבגרות באזרחות כשהספר שאושר על-ידי משרד החינוך עוד לא תורגם לערבית, והם אמורים ללמוד את זה בעברית, אבל יש גם נושאים אחרים שהיריעה קצרה מלהכיל אותם עכשיו או לדבר על כולם.

מוחמד ברכה: לכן, אני מציע, גם מהבחינה הסמלית, מה הכנסת משדרת לעם – שיש צורך בוועדה זמנית בעניין חברתי-חינוכי, וגם בגלל הנושא הענייני.

זאב אלקין: זו הצעה מעניינת.

זאב אלקין: כמובן, היא שונה מכל מה שהיה מקובל ורגיל בכנסת בכנסות הקודמות, ולכן אנחנו בוודאי לא ערוכים לזה כרגע.

זאב אלקין: זה נושא שצריך לדון עליו ולחשוב.

מוחמד ברכה: למה לחשוב?

מוחמד ברכה: אפשר לדבר על העיקרון, ואחר כך בישיבה נוספת - - -

מאיר שטרית: מה שחבר הכנסת ברכה אומר אפשר להגיד על כל ועדת אחרת בכנסת.

זאב אלקין: נכון, בדיוק.

זאב אלקין: אני בדיוק רציתי להעיר.

מוחמד ברכה: נכון, נכון, אני אמרתי בעצמי.

זאב אלקין: אני יכול להגיד אותו דבר על ועדת העבודה, הרווחה והבריאות, על ועדת הכלכלה.

מוחמד ברכה: אני אמרתי בעצמי, אבל יש את העניין הסמלי ויש - - -

משה גפני: אפשר להגיד את זה גם על ועדת העבודה והרווחה.

יצחק הרצוג: מה אומר החוק?

מוחמד ברכה: אמרתי שעל כל ועדה אחרת כל אחד יכול לבוא ולומר - - -

משה גפני: אבל אדוני היושב-ראש, חבר הכנסת ברכה פשוט לא עכשווי.

משה גפני: אין עכשיו בעיות של חינוך.

משה גפני: יש רק בעיה אחת במדינה – השוויון בנטל.

משה גפני: כל הדברים האחרים - - -

<קריאה: חרדים.

<קריאה: חרדים.

זאב אלקין: אני חושב שהפתרון הוא פשוט.

זאב אלקין: חברים, לפני שנפתח כאן גנרל דבטה - - -

משה גפני: - - -

זאב אלקין: חבר הכנסת גפני.

דוד רותם: גם זה עניין של תרבות.

יצחק הרצוג: סליחה, צריך לדעת מה אומר החוק קודם כול, לפני שכולם קופצים.

זאב אלקין: חבר הכנסת גפני, אני קורא לך לסדר פעם ראשונה.

משה גפני: לא לא, רק זה לא.

משה גפני: אני חשבתי שאני מעיר עניינית.

משה גפני: אין בעיות במדינה.

שי פירון: הרב גפני, הוא לא התכוון אליך, הוא רצה לומר שהוא קורא את החרדים לסדר.

משה גפני: לא, לא.

משה גפני: חלק מהחרדים הולכים אתו, הוא לא קורא אותם לסדר.

זאב אלקין: חבר הכנסת פירון, אתה חבר כנסת חדש, אני לא רוצה להתחיל.

זאב אלקין: חבר הכנסת גפני, אני כבר חייב לו כל כך הרבה קריאות לסדר מהכנסת הקודמת, אז לא היתה לי בעיה לגשת מהר, אבל אל תשים אותי במקום שאני אעיר לך.

יצחק הרצוג: אדוני היושב-ראש - - -

זאב אלקין: סליחה, לפני שנדון על זה.

זאב אלקין: היה פה דין ודברים שאני רוצה לשתף בו כבר את כל החברים.

זאב אלקין: העיר חבר הכנסת הרצוג - - -

<קריאה: חקיקה ראשית.

יצחק הרצוג: שלא תהיה שגגה.

יצחק הרצוג: אני מאוד מכבד את הדברים של חבר הכנסת ברכה, יש בהם המון היגיון אבל אמרתי, בואו נראה מה אומר החוק, כי אני זוכר שהחוק מתייחס.

מוחמד ברכה: התקנון.

יצחק הרצוג: האם אפשר לדעת מה אומר החוק?

זאב אלקין: ארבל, אולי תסבירי שתי דקות, זה יחסוך לנו דיון.

<ארבל אסטרחן: חוק הכנסת קובע שתפקיד הוועדה המסדרת הוא להביא לכנסת הצעה לגבי הוועדות הקבועות, כשלעניין הזה אין תאריך אבל כל עוד לא מובא לאישור הכנסת הרכב ועדות קבועות, אין ועדות זמניות, ונקבע חריג בחוק לעניין זה לגבי ועדת הכספים וועדת החוץ והביטחון, שלגביהן יש סמכות מיוחדת לוועדה המסדרת לבחור את הוועדות האלה.

אחמד טיבי: בחוק.

<ארבל אסטרחן: בחוק.

<ארבל אסטרחן: זה אפילו לא עולה למליאה לבחירה, זה רק הודעה למליאה.

מאיר שטרית: היתה סיבה לזה.

זאב אלקין: העניין הזה, לאור ההודעה של ארבל, הוא מאוד פשוט.

זאב אלקין: בכנסת הזאת זה בוודאי לא רלוונטי כי לא נתחיל לשנות את החוק.

מוחמד ברכה: החוק מדבר על החובה של שתי הוועדות האלה, אבל לא מונע - - -

<ארבל אסטרחן: זו גם לא חובה.

<ארבל אסטרחן: זו סמכות.

זאב אלקין: זו הסמכות שהוא נותן.

מוחמד ברכה: גם לא חובה.

מוחמד ברכה: זה לא מונע מהוועדה לבחור, על-פי שיקול-דעתה, ועדה נוספת.

זאב אלקין: לא.

זאב אלקין: אנחנו יכולים להקים ועדות קבועות – זה נכון, אפילו היום.

<ארבל אסטרחן: נכון.

זאב אלקין: <לא עושים את זה בדרך כלל, עד שלא הוקמה ממשלה ולא הוסדרו כל העניינים.

זאב אלקין: >

מוחמד ברכה: אין סעיף שאוסר הקמת ועדה נוספת.

זאב אלקין: אבל ועדות זמניות, החוק מדבר רק על שתיים.

<ארבל אסטרחן: קבועה.

מוחמד ברכה: אבל אין סעיף שאוסר ועדה זמנית נוספת.

אחמד טיבי: אין סעיף.

<ארבל אסטרחן: אין סמכות.

<ארבל אסטרחן: היא קבועה, אפשר יהיה להחליף אותה אחר כך.

זאב אלקין: אבל הסמכות להקים ועדות זמניות, היא קשורה רק לשתי ועדות.

זאב אלקין: זה משהו אחר.

מוחמד ברכה: אין סעיף שאוסר הקמת ועדה זמנית נוספת.

רוברט אילטוב: אבל אין לנו סמכות להקים אחרות.

מוחמד ברכה: יש, כמובן.

מוחמד ברכה: מה זאת אומרת?

זאב אלקין: אני אגיד מאוד פשוט.

זאב אלקין: חברים.

מוחמד ברכה: יש.

מוחמד ברכה: מה שאושר, יאושר כאן ויועלה למליאה ויצביעו עליו ויקבל רוב, זה יהיה - - -

<ארבל אסטרחן: נכון.

<ארבל אסטרחן: זה אפשרי.

זאב אלקין: חברים, מפאת ההגינות - ההצעה היא מעניינת.

זאב אלקין: אפשר לחשוב על שינוי חוק לעתיד אבל כמובן לא עכשיו אלא אחרי שיוקמו ועדות קבועות, בוועדת הכנסת, מה שנקרא ביישוב דעת.

מוחמד ברכה: אין צורך בשינוי חוק.

זאב אלקין: חבר הכנסת ברכה, אפשר לחשוב על הקמת ועדה קבועה כבר בעת הזאת - -

<ארבל אסטרחן: נכון.

זאב אלקין: - - אני חושב שזה לא נכון, אבל יש דבר אחד מאוד ברור.

זאב אלקין: זה בוודאי לא יעלה לדיון עכשיו בישיבה הזאת, מסיבה מאוד פשוטה – לישיבה הזאת יש סדר-יום, הוא פורסם, הוא מדבר על שתי ועדות זמניות בלבד, ולכן שמענו את ההצעה לסדר.

מוחמד ברכה: זה המהות של מנגנון של הצעה לסדר.

זאב אלקין: ברור.

מוחמד ברכה: אז אתה מצביע עליה.

מוחמד ברכה: אפשר לקבל את זה כעיקרון ואחר כך בישיבה נוספת לבוא ולדבר איך מיישמים או לא מיישמים.

זאב אלקין: לא.

זאב אלקין: היות וזה סדר-יום - -

מוחמד ברכה: אל תיתלה בפרוצדורה.

זאב אלקין: - - אנחנו לא נסטה ממנו עכשיו.

<קריאה: אתה רוצה לשמוע חוות-דעת?

זאב אלקין: כבר הבנתי מהי חוות-הדעת, שמעתי, היא היתה מאוד ברורה.

זאב אלקין: לכן, אנחנו לא נסטה מהעניין הזה עכשיו.

זאב אלקין: אתה מוזמן לדבר עם היועצת המשפטית, לנסות לשכנע אותה.

זאב אלקין: אם תשכנע אותה שזה לא מחייב שינוי חקיקה, אני מוכן.

מוחמד ברכה: אני לא אמור לשכנע אותה.

מוחמד ברכה: אני אמור לקבל את עצתה.

זאב אלקין: אני מוכן לדון על זה.

זאב אלקין: אתה רואה, אני יותר מכבד את היועצים המשפטיים, לכן אני נוהג בדרך כלל לפי עצותיה.

יצחק הרצוג: אתה יכול לבקש חוות-דעת ובפעם הבאה לשמוע את התשובה.

זאב אלקין: חברים, אני מתקדם לעניין השיטה, רק לסיים את ההצגה שלה.

זאב אלקין: אם אנחנו הולכים בשיטה שאני מציע, שנבנתה בכנסות הקודמות, המשמעות שלה היא כזאת – לוקחים את כל הסיעות שיש בהן מחמישה חברי כנסת ומעלה, זה מביא אותנו ל-107 חברי כנסת.

זאב אלקין: באמצעות המספר הזה מחשבים מפתח למקום.

אחמד טיבי: אפשר הערה לסדר, אדוני היושב-ראש?

זאב אלקין: באמצע דברי?

זאב אלקין: תן לי לסיים.

אחמד טיבי: כן, לפני שאתה - - -

מוחמד ברכה: אתה בונה משהו על ההצעה.

זאב אלקין: תן לי לסיים, ואז תגיב.

מוחמד ברכה: אני מציע שזה יהיה ארבע.

מוחמד ברכה: תצביע על ארבע.

אחמד טיבי: בדיוק, זו הצעה משותפת של חבר הכנסת ברכה ושלי.

זאב אלקין: נגיע.

זאב אלקין: אני אציג את כל השיטה, תציעו שינוי, נצביע.

זאב אלקין: אם הולכים בשיטה שהיתה בכל הכנסות הקודמות - - -

מוחמד ברכה: רוצים לדעת אם אנחנו מיותרים כאן או לא מיותרים.

זאב אלקין: חבר הכנסת ברכה - -

מוחמד ברכה: תצביע על ארבע או חמש - - -

זאב אלקין: - - אתה לא בזכות הדיבור.

זאב אלקין: הצעת הצעה לסדר.

מוחמד ברכה: לא לא לא - - -

זאב אלקין: חבר הכנסת ברכה, אני קורא לך לסדר פעם ראשונה.

מאיר שטרית: תנו לו לסיים את דבריו.

מאיר שטרית: גם אנחנו רוצים לדבר.

מאיר שטרית: תנו לו לסיים את דבריו, תבקש רשות דיבור, תדבר.

מאיר שטרית: מה זאת אומרת?

מוחמד ברכה: אבל שיעשה הצבעה על ארבע כי הוא בונה על חמש - -

זאב אלקין: אני אעשה את כל ההצבעות.

מוחמד ברכה: - - כאילו זה התקבל.

מוחמד ברכה: זה עוד לא התקבל.

זאב אלקין: אני שומע אותך, אני מציג הצעה שלי.

זאב אלקין: תציג הצעה אחרת, נצביע עליה.

מאיר שטרית: מאה אחוז, לגיטימי, אתה יכול להגיש כל הצעה להצבעה.

מאיר שטרית: מותר.

זאב אלקין: מחשבים מפתח.

זאב אלקין: המפתח הוא 0.1588, לפי המפתח הזה – אחרי העיגולים כלפי מעלה וכלפי מטה, בהתאם למסורת הנהוגה – התוצאה שיוצאת, שבכל אחת משתי הוועדות, לסיעת הליכוד ישראל ביתנו – חמישה מקומות; לסיעת יש עתיד – שלושה מקומות; לסיעת העבודה – שני מקומות; לבית היהודי – שני מקומות; לסיעת ש"ס – שני מקומות; ליהדות התורה – מקום אחד; לתנועה – מקום אחד; למרצ – מקום אחד.

זאב אלקין: נציגי הסיעות, לצורך התיאום של הוועדה המסדרת, כולם מכירים את החישוב.

זאב אלקין: הסיעות הרלוונטיות שמופיעות פה מכירות אותו.

זאב אלקין: כמעט כולם כבר מסרו לי שמות של החברים, לכן כשנגיע לשלב ההצבעה, לפחות על ההצעה שלי, היא מגובה גם בשמות של חברים מטעם כל סיעות, נדמה לי חוץ מסיעת העבודה שתשלים את האנשים שלה תוך כמה ימים.

זאב אלקין: אלה הם הנתונים המספריים.

זאב אלקין: עד כאן דברי, זאת ההצעה שאני מביא להצבעה.

זאב אלקין: לפני ההצבעה אני גם אקריא את השמות - כדי שנצביע כבר על הכול – שהובאו אלי על-ידי הסיעות השונות.

זאב אלקין: ביקש את זכות הדיבור חבר הכנסת טיבי.

זאב אלקין: בבקשה.

אחמד טיבי: אני מבקש לחרוג מהנוהג שאתה מציג כאן.

אחמד טיבי: יש רושם, רבותי - ואני אומר את זה גם לחברי הכנסת החדשים וגם לתקשורת – שהרף של חמישה חברי כנסת נקבע תמיד כמספר חברי הכנסת של הסיעה הערבית הכי גדולה פלוס אחד, n 1, כדי לא להכניס אותם - - -

יריב לוין: איך נקבע המיקום של טלב אלסאנע?

יריב לוין: לפי אותה שיטה, חבר הכנסת טיבי?

אחמד טיבי: מבריק.

אחמד טיבי: ממש מבריק.

יריב לוין: לא, אני שואל.

אחמד טיבי: ממש.

יריב לוין: לא ביקשתי ציון, ביקשתי תשובה.

אחמד טיבי: אני נפעם.

אחמד טיבי: אני נפעם מהאינטליגנציה שלך.

יריב לוין: זה בערך אותה רמה של טיעון.

זאב אלקין: חבר הכנסת יריב לוין - -

רוברט אילטוב: באופן דמוקרטי מאוד.

זאב אלקין: - - אתה ישבת על הכיסא הזה הרבה יותר זמן ממני – חייבים להודות – ולכן, אל תשים אותי במצב לא נעים להעיר לך ולקרוא אותך לסדר.

אחמד טיבי: את מה שאני אומר, חבר הכנסת לוין, לא אני המצאתי אלא מי שיזמו את המשוואה אמרו בפומבי – מטרתנו לקבוע רף כדי לא להכניס חברי כנסת ערביים לוועדת החוץ והביטחון.

אחמד טיבי: זה מה שאמרו תמיד, ולכן זה נקבע כ- n 1.

אחמד טיבי: N הוא מספר חברי הכנסת של הרשימה הערבית הכי גדולה בבחירות.

אחמד טיבי: לכן, אני מבקש לחרוג מהנוהל הזה.

אחמד טיבי: אלה היו ימים שחורים.

זאב אלקין: אתה מדבר על הימים שבהם חבר הכנסת פינס היה יושב-ראש הוועדה המסדרת?

מירי רגב: והיום, מה הימים?

זאב אלקין: למה זה היה כל כך שחור?

זאב אלקין: אני לא יודע, אני, בשם בוז'י - - -

אחמד טיבי: לא מעניין אותי מפלגת העבודה, ליכוד, "בטיח", לא מעניין אותי.

אחמד טיבי: מעניין אותי המשוואה.

אחמד טיבי: המשוואה הזאת היא משוואה גזענית, מטרתה להדיר - - -

זאב אלקין: חבר הכנסת פינס היה גזעני, כשהוא הפעיל את זה דווקא על ישראל ביתנו?

אחמד טיבי: לא, זה היה לפני חבר הכנסת פינס, ואתה יודע את זה אם עשית עבודה.

מוחמד ברכה: אתה לא נתלה בפינס בדברים אחרים, מה אתה צריך את פינס עכשיו?

אחמד טיבי: כן, פינס, פתאום.

אחמד טיבי: ולכן אני מבקש – נשארו עוד שתי סיעות של ארבעה: חד"ש ורע"ם-תע"ל.

אחמד טיבי: מה הבעיה?

זאב אלקין: גם סיעה של שלוש וגם סיעה של שניים.

אחמד טיבי: מצדי, כל הסיעות שנשארו, זה ועדה מסדרת.

אחמד טיבי: זה לוועדה המסדרת.

מאיר שטרית: תתאחדו לסיעה אחת, יהיה לכם מקום.

אחמד טיבי: לא, אנחנו לא רוצים להתאחד בשתי סיעות כי נהיה יותר מכם.

מוחמד ברכה: תפסיק עם הפטרוניות הזאת.

אחמד טיבי: נהיה יותר מכם, אתם רק שישה.

מאיר שטרית: זה לא רע, יהיה לכם - - -

מוחמד ברכה: זה דביק.

מוחמד ברכה: תעזוב, נו.

אחמד טיבי: לכן, אדוני היושב-ראש, מה רע בעובדה ששאר הסיעות שלא מיוצגות בוועדה המסדרת, כולן – אפילו קדימה, שניים – יהיו מיוצגות בוועדה המסדרת?

זאב אלקין: אוקיי.

זאב אלקין: זו עמדה אחרת.

זאב אלקין: השיטה של הכנסת – הסברתי מה היה ההיגיון שלה שנים רבות, שונה ממה שאתה מציע, ולכן זכותך להציע את ההצעה להוריד את הרף לארבע.

אחמד טיבי: נדמה לי, כשרמון היה יושב-ראש הוועדה המסדרת - - -

זאב אלקין: הוא לא הוריד את זה לארבע.

זאב אלקין: הוא השאיר חמש והכיר בכם כבלוק טכני, זה מה שהוא עשה.

זאב אלקין: תסתכל בפרוטוקול.

אחמד טיבי: ייתכן.

אחמד טיבי: אני אומר, התנהלותו היתה שונה.

זאב אלקין: לא, השאלה מה אתם מבקשים – הכרה בבלוק טכני או להוריד את זה לארבע – תחליטו.

אחמד טיבי: אני רוצה ששנינו נהיה מיוצגים בוועדה המסדרת.

זאב אלקין: אתה אומר: לא משנה לי מה השיטה, לא משנה איך, העיקר שאני בפנים.

אחמד טיבי: נכון.

אחמד טיבי: מה קרה, אתה בפנים ואני בחוץ?

אחמד טיבי: מה, הציבור שלי בחר בי כדי שאשב בחוץ?

מוחמד ברכה: מה הבעיה?

זאב אלקין: זו גם גישה, בסדר.

אחמד טיבי: מה גישה?

אחמד טיבי: גישה ישירה.

זאב אלקין: אני מזכיר לך שבפעם הקודמת, סיעות פחות מחמש – היה גם איחוד לאומי, גם בית יהודי, מרצ, היו כל מיני סיעות.

אחמד טיבי: יש יהודים שסבלו מהמשוואה, באופן עקיף.

אחמד טיבי: באופן עקיף.

זאב אלקין: חבר הכנסת ברכה, ביקשת גם זכות דיבור, אחריו חבר הכנסת שטרית.

<קריאה: - - -

אחמד טיבי: אל תעשה ככה.

אחמד טיבי: תעמוד לצדי.

אחמד טיבי: נוח לכם, אתם בפנים, אנחנו בחוץ ואתה עושה לי ככה.

נחמן שי: סליחה, אנחנו בחוץ אם אתה לא יודע.

מירי רגב: לא אנחנו החלטנו, הציבור שלך החליט.

אחמד טיבי: מי זאת, דובר צה"ל?

מירי רגב: כן.

מירי רגב: לא רק דוברת צה"ל, גם צנזורית צבאית ראשית, אחרי מה שעשית אתמול.

מירי רגב: אתה רוצה להיות בוועדת חוץ וביטחון - - -

אחמד טיבי: לא רוצה, משאיר לך את זה, "מברוק עליקי".

מירי רגב: ועדת משנה לחוץ וביטחון אתה לא רוצה להיות?

דוד רותם: מירי, אין כבר קדאפי, אין חשש - - -

אחמד טיבי: תגידו, זאת כנסת חדשה - - -

זאב אלקין: חבר הכנסת טיבי, למה אתה מפריע לחבר הכנסת ברכה?

מוחמד ברכה: אגב, בעניין של ועדת חוץ וביטחון, ב-2006 הוצע לנו להיות בוועדת חוץ וביטחון במסגרת הבלוק הטכני, ואנחנו ביקשנו לא להיות בוועדת חוץ וביטחון.

אחמד טיבי: ועדת כספים.

יצחק הרצוג: גם האשם מחמיד היה בשנות הששים.

אחמד טיבי: - - -

מוחמד ברכה: אני רק מתקן.

מוחמד ברכה: ב-2006 הוצע לנו להיות בוועדה הזמנית של חוץ וביטחון, ואני סירבתי או דחיתי את ההצעה.

זאב אלקין: אבל בקבועה הייתם.

יצחק וקנין: בוועדה הקבועה הייתם, ברכה.

זאב אלקין: הייתם, הייתם.

מוחמד ברכה: לא, בקבועה לא היינו.

זאב אלקין: הייתם.

יצחק וקנין: ברכה, אני זוכר, הייתם בקבועה.

מוחמד ברכה: אני מדבר על חד"ש.

זאב אלקין: לא חד"ש.

מוחמד ברכה: חד"ש מעולם לא היתה.

זאב אלקין: רע"ם-תע"ל.

אחמד טיבי: זה היה רע"ם.

יצחק וקנין: רע"ם-תע"ל היו, אני זוכר.

אחמד טיבי: רע"ם.

אחמד טיבי: לא רע"ם-תע"ל.

מאיר שטרית: חבר הכנסת ברכה, למה לא הסכמת?

מוחמד ברכה: חשבתי שאני מועיל יותר בוועדת הכספים, וגם היום אני חושב כך.

מאיר שטרית: אפשר גם וגם.

מוחמד ברכה: גם היום אני חושב ככה.

מוחמד ברכה: באמת, זה דיון מכור.

מוחמד ברכה: אני מוותר.

זאב אלקין: הבנתי.

זאב אלקין: חבר הכנסת שטרית.

מאיר שטרית: אדוני היושב-ראש, אני רוצה לומר כמה מלים לגבי הצעתו של חבר הכנסת ברכה.

מאיר שטרית: קודם כול, הסיבה שבאמת משאירים רק שתי ועדות קבועות – לגבי חוץ וביטחון אין טעם להרחיב את הדיבור, דברים יכולים להתרחש כל רגע וצריך מישהו שיחליט ויאשר לצבא לעשות פעולות אלה או אחרות.

מאיר שטרית: בי"ת, בנושאי כספים יש נושאים פיסקליים שחייבים לקבל החלטה כל הזמן.

מאיר שטרית: זו הסיבה שבזמנו המחוקק קבע לגבי שני אלה.

מאיר שטרית: אני רוצה לומר שהרעיון של חבר הכנסת ברכה לחלוטין לא רע, אבל כמו שאמר היושב-ראש, בטח אי-אפשר לעשות את זה עכשיו.

מאיר שטרית: אני חושב, אדוני היושב-ראש, ולכן ביקשתי רשות דיבור, להציע כשתקום ועדת כנסת לחשוב על שינוי בגישה להרכבת ועדות הכנסת.

מאיר שטרית: אני חושב שהכנסת לא צריכה להיות שבויה בידי הממשלה.

מאיר שטרית: ברגע שנבחרת כנסת חדשה – אני מדבר על הכנסת הבאה – היא צריכה לקבוע את הוועדות הקבועות ישר.

מוחמד ברכה: תאר לך, שישה-שבעה חודשים ועדת חינוך לא מתכנסת?

מוחמד ברכה: זה מטורף לחלוטין.

זאב אלקין: לא, היא התכנסה בפגרת הבחירות.

מאיר שטרית: אפשר לקבוע במקרה כזה שיקימו ועדות כנסת קבועות כבר בתחילת הדרך, בלי לחכות לממשלה.

מאיר שטרית: כל מי שנכנס לוועדה קבועה ומחר ימונה לשר – יצא מהוועדה וימנו מישהו אחר במקומו.

מאיר שטרית: הרי חילופי גברי בוועדות זה דבר מאוד פשוט.

מאיר שטרית: לדעתי, זה נושא שמחייב דיון יותר רציני, יותר עמוק על דרך העבודה והפעולה, ויכול להיות ששווה לכנסת לעשות את זה.

זאב אלקין: אני מסכים אתך שזו סוגיה עם הרבה השלכות, צריך לקיים על זה דיון רציני בוודאי – בוודאי בוועדת הכנסת ביישוב דעת ולא תוך כדי תנועה.

זאב אלקין: מי שישב על הכיסא של יושב-ראש ועדת הכנסת, תעלה את זה בפניו והוא יוכל לקיים את הדיון הזה, ואז הכנסת תקבע לפעם הבאה אם היא רוצה לשנות או לא רוצה לשנות, אם צריך לשנות חקיקה בהתאם לזה.

זאב אלקין: זה נושא שיש בו צדדים לכאן ולכאן.

מאיר שטרית: מאה אחוז.

זאב אלקין: עד כאן.

זאב אלקין: אם אין עוד מישהו שביקש את רשות הדיבור, למעשה אנחנו נשארים עם שתי הצעות.

אחמד טיבי: אפשר לפתוח את ההצעה שלי לדיון?

יצחק וקנין: יש לי הצעה שאולי תביא פתרון.

יצחק וקנין: יכול להיות שאפשר לתת להם כגוש נציג אחד, והם יחליטו מי הנציג, בזה אתה פותר את הבעיה.

זאב אלקין: לא, זאת לא שאלה – לתת נציג או לא לתת נציג.

זאב אלקין: יש פה שתי השלכות, חבר הכנסת וקנין.

זאב אלקין: האחת, השלכה מאוד מאוד ברורה לגבי עצם ההכרה בגוש, בלוק טכני, הטענה הזאת תעלה להרבה דברים אחרים.

יצחק וקנין: זו ועדה זמנית הרי.

זאב אלקין: לא משנה, אבל ברגע שאתה מכיר בזה, אין לך הצדקה למה כאן כן ושם לא.

זאב אלקין: כל פעם נחזור לעניין הזה וזה ישנה את סדרי הבית בצורה מאוד מאוד מרחיקת לכת.

זאב אלקין: כשאפשר למצוא פתרון בלי הטענה הזאת אנחנו מוצאים.

זאב אלקין: אתה היית חבר נשיאות, מצאנו פתרון כדי לתת ייצוג לסיעות הקטנות, למיניהן – מהקואליציה, מהאופוזיציה – להיות מיוצגות בנשיאות, בלי להכיר בגוש טכני.

זאב אלקין: מצאנו פתרון כשמחלקים את הוועדות הקבועות, לתת להן נציגות בוועדת כספים בלי להכיר בגוש טכני כי שם יש דרכים אחרות של חישוב ודרך אחרת לעשות את זה.

זאב אלקין: כאן זאת אחת משתי הדרכים – או להוריד לארבע או להכיר בגוש טכני, בעיני שתי הדרכים האלה זה טעות ושינוי מסורת של הכנסת.

זאב אלקין: לכן אני ממליץ לא לעשות את זה.

זאב אלקין: אמרת בעצמך שזוהי ועדה זמנית, לכן זה פחות משמעותי, בוועדה קבועה ברור שצריך למצוא לזה פתרון.

זאב אלקין: ההשלכה השנייה – משום שאתה מוגבל במספר 17, ברגע שאתה עושה את זה, זה אומר שסיעה אחרת תוותר על המקום הזה.

זאב אלקין: הרי זה ברור, זה לא גומי מספר חברי הוועדות.

זאב אלקין: ולכן, אם יש סיעה שחושבת שזה עד כדי כך חשוב שהיא מוכנה לוותר על המקום, היא יכולה לעשות את זה גם עכשיו בלי להכיר בגוש טכני.

זאב אלקין: אגב, היו סיעות שעשו את זה בכנסת הקודמת.

זאב אלקין: אם סיעת ש"ס חושבת שהטענה מוצדקת וזה חשוב, היא יכולה לתת אחד משני המקומות שלה באחת משתי הוועדות לטובת או חד"ש או רע"ם-תע"ל.

זאב אלקין: הדרך הזאת פתוחה בפניכם בכל רגע נתון.

יצחק וקנין: אנחנו תמיד עשינו את זה, אני לא יודע אם הפעם זה אפשרי.

זאב אלקין: תשקלו את זה.

יצחק וקנין: בחוץ וביטחון ובכספים – עשינו את זה ונתנו את המקום שלנו לגנדי, זיכרונו לברכה.

זאב אלקין: אני יודע.

זאב אלקין: גם אנחנו בכנסת הקודמת נתנו, נדמה לי לאיחוד הלאומי פעם אחת ולבית היהודי פעם אחרת.

זאב אלקין: זה אפשרי.

מוחמד ברכה: אתם בכלל בחרתם ביושב-ראש ועדת הביקורת.

זאב אלקין: כולנו בחרנו את יושב-ראש ועדת הביקורת.

מוחמד ברכה: לא.

מוחמד ברכה: הקואליציה בחרה מי נציג האופוזיציה בראשות ועדת הביקורת.

זאב אלקין: לכן, הדרך הזאת פתוחה בפניכם וזה לא מחייב שינויים של ההסדרים.

נחמן שי: ועדה לבחירות שופטים.

<קריאות: - - -

זאב אלקין: חברים, אני מביא קודם כול להצבעה – כי זה רלוונטי לשיטה – את ההצעה של חבר הכנסת טיבי, שאני מבין שחבר הכנסת ברכה הצטרף אליו.

אחמד טיבי: הצעה משותפת.

זאב אלקין: הצעה משותפת, רק תחליטו אם מדובר בבלוק טכני או להוריד לארבע.

אחמד טיבי: ארבע.

מוחמד ברכה: בלוק טכני.

אחמד טיבי: בלוק טכני.

זאב אלקין: בלוק טכני.

זאב אלקין: אני מביא להצבעה את הבקשה של חבר הכנסת ברכה וחבר הכנסת טיבי להכיר בסיעות הערביות כבלוק טכני.

זאב אלקין: מי בעד הבקשה?

זאב אלקין: מי נגד?

זאב אלקין: רוצים לספור?

מוחמד ברכה: אל תספור.

מוחמד ברכה: תספור מי נמנע.

זאב אלקין: מי נמנע?

זאב אלקין: בעד – 2

זאב אלקין: נמנעים – 3

מוחמד ברכה: זה שיפור לעומת הכנסת הקודמת.

זאב אלקין: הבקשה נדחתה.

רוברט אילטוב: למראית עין.

אחמד טיבי: רוויזיה.

זאב אלקין: בקשה לרוויזיה.

זאב אלקין: תוציאו בבקשה זימון.

זאב אלקין: ההצבעה על הרוויזיה תתקיים עוד חצי שעה, בשעה 10:35.

זאב אלקין: אני מודיע כי כל החברים פה אבל נוציא גם הזמנה מסודרת.

זאב אלקין: ההצבעה על בקשת הרוויזיה של חבר הכנסת טיבי תהיה בשעה 10:35.

מאיר שטרית: על כל הרוויזיות.

מאיר שטרית: אם יהיו רוויזיות נוספות, על כל הרוויזיות.

זאב אלקין: ברור.

מוחמד ברכה: - - -

זאב אלקין: על הרוויזיה לא, הייעוץ המשפטי לא מאפשר לי.

זאב אלקין: אתה מוזמן להוריד.

מוחמד ברכה: תעשה הצבעה חוזרת, נוריד את הרוויזיה.

זאב אלקין: מה זאת אומרת?

אחמד טיבי: הצבעה חוזרת כי לא כל ההצבעות נקלטו.

מוחמד ברכה: תעשה הצבעה חוזרת, נוריד את הרוויזיה.

זאב אלקין: זה כמו הצבעה חוזרת, אני תיכף עושה הצבעה - - -

מוחמד ברכה: יש חברים שלא - - -

אחמד טיבי: שלא שמו לב - - -

מוחמד ברכה: שלא שמו לב לאופציה של נמנעות כאופציה סבירה.

זאב אלקין: אני מביא להצבעה תיכף הצעה אלטרנטיבית, והתוצאות של ההצבעה הזאת ממילא מדברות גם על ההצבעה הקודמת כי אי-אפשר שתי השיטות גם יחד, לכן אין צורך.

אחמד טיבי: אדוני, ההצעה של חבר הכנסת ברכה היתה בלוק טכני, ההצעה שלי היא על ארבע.

זאב אלקין: אבל כבר הצטרפת אליו.

זאב אלקין: אל תהפכו את הוועדה המסדרת לקרקס, חבר הכנסת טיבי.

אחמד טיבי: שתי הצעות.

זאב אלקין: חבר הכנסת טיבי, שאלתי על מה אתם רוצים שנצביע, הצטרפת אליו.

זאב אלקין: אל תהפוך את זה לקרקס.

אחמד טיבי: לא, לא.

אחמד טיבי: אסור לי להגיש שתי הצעות?

זאב אלקין: כבר לא כי אנחנו בשלב של הצבעות.

זאב אלקין: היתה לך אפשרות להעלות, הצבענו.

אחמד טיבי: אז רוויזיה בעוד חצי שעה.

זאב אלקין: בסדר, תהיה רוויזיה.

אחמד טיבי: רציתי להתגמש, אתה לא רצית.

זאב אלקין: תהיה רוויזיה.

זאב אלקין: אני מביא עכשיו להצבעה את ההצעה שבנויה על שיטת החישוב שהצגתי כאן.

זאב אלקין: אני מקריא גם את שמות החברים כדי שנצביע כבר יחד עם השמות ונביא את זה לעדכון המליאה.

זאב אלקין: לגבי ועדת חוץ וביטחון הזמנית, ההצעה היא כזאת.

זאב אלקין: החברים בוועדה הזאת יהיו חברי הכנסת: אביגדור ליברמן, רוברט אילטוב, ראובן (רובי) ריבלין, צחי הנגבי, זאב אלקין, יעקב פרי, עפר שלח, מיקי לוי, שני חברים ממפלגת העבודה כשהשמות יימסרו בהמשך, נפתלי בנט, זבולון קלפה, אריה דרעי, נסים זאב, אורי מקלב, עמרם מצנע וזהבה גלאון.

זאב אלקין: האם צריכים להצביע בנפרד על יושבי-הראש?

<ארבל אסטרחן: לא.

<ארבל אסטרחן: אפשר יחד.

זאב אלקין: אפשר ביחד.

זאב אלקין: ההמלצה של ועדת הכנסת ליושב-ראש הוועדה הזאת – חבר הכנסת אביגדור ליברמן.

זאב אלקין: לגבי ועדת הכספים, ההצעה היא כזאת.

זאב אלקין: ההמלצה ליושב-ראש – חבר הכנסת משה גפני, וכמובן חבר בוועדה הזאת.

זאב אלקין: חברים נוספים בוועדה: חבר הכנסת חיים כץ, חבר הכנסת יריב לוין, חבר הכנסת זאב אלקין, חברת הכנסת פניה קירשנבאום, חבר הכנסת רוברט אילטוב, חבר הכנסת מאיר כהן, חברת הכנסת יעל גרמן, חברת הכנסת קארין אלהרר, חבר הכנסת ניסן סלומינסקי, חבר הכנסת אורי אריאל, חבר הכנסת אמנון כהן, חבר הכנסת דוד אזולאי, חבר הכנסת עמיר פרץ, חבר הכנסת אילן גילאון ושני חברים מסיעת העבודה.

אחמד טיבי: אפשר מ"מ קבוע בוועדה?

זאב אלקין: לא.

זאב אלקין: בוועדות זמניות לא קובעים ממלאי-מקום קבועים.

זאב אלקין: נגיע לוועדות הקבועות.

זאב אלקין: הן בכלל כמעט ולא מתכנסות.

זאב אלקין: כל הדיון הזה הוא סך הכול על מספר קטן מאוד של כינוסים.

מוחמד ברכה: מי חבר הכנסת היחיד שמכהן בשתי הוועדות?

מאיר שטרית: רוברט אילטוב.

יצחק הרצוג: אלקין.

זאב אלקין: יש כמה.

אחמד טיבי: אנחנו מברכים אותך, אילטוב.

אחמד טיבי: ברכות, אילטוב.

רוברט אילטוב: תודה רבה.

זאב אלקין: אני מביא להצבעה את ההצעה הזאת להרכב שתי הוועדות והמלצות הוועדה המסדרת לשני יושבי-הראש.

זאב אלקין: מי בעד ההצעה?

זאב אלקין: מי נגד?

זאב אלקין: מי נמנע?

זאב אלקין: בעד – רוב

זאב אלקין: נמנעים – אין

זאב אלקין: 2 נגד, אין נמנעים.

זאב אלקין: ההצעה אושרה.

זאב אלקין: זה למעשה מייתר את הבקשה שלכם לגבי השיטה האחרת, כי אושרה ברוב מוחץ של קולות שיטה מסוימת.

זאב אלקין: האם אתם עדיין רוצים את הרוויזיה, חבר הכנסת טיבי?

מאיר שטרית: אין טעם.

אחמד טיבי: אני מוריד את הרוויזיה.

זאב אלקין: הרוויזיה ירדה, ולכן כמובן אין צורך להצביע.

אחמד טיבי: לא לראות בזה תקדים.

זאב אלקין: ודאי שלא.

<קריאה: יום שחור לדמוקרטיה.

זאב אלקין: תודה רבה, הישיבה נעולה.